ทิสโก้อ่วมสินเชื่อปีนี้ติดลบ10%
รถคันแรกยังคายพิษไม่หมด สำรองหนี้เพิ่มสกัดเอ็นพีแอล
23 ก.ค. 2558

รถคันแรกยังคายพิษไม่หมด สำรองหนี้เพิ่มสกัดเอ็นพีแอล
ทิสโก้ ชี้เช่าซื้อยังไม่ฟื้น ปีนี้สินเชื่อจ่อติดลบเกือบ 10% เล็งคุมเอ็นพีแอลเข้ม 
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ เปิดเผยว่า สินเชื่อรวมของธนาคารปีนี้คาดว่าจะติดลบเกือบ 10% เพิ่มขึ้นจากครึ่งปีแรกที่ติดลบ 5.11% เป็นผลพวงของโครงการรถยนต์คันแรกที่ยังส่งผลกระทบอยู่ ทำให้ยอดขายรถยนต์ในประเทศยังหดตัวต่อเนื่อง
“คาดว่าปีนี้ยอดขายอยู่ที่ 7.5 แสนคัน ต่ำกว่าช่วงรถยนต์คันแรกที่มียอดขาย 1.3-1.4 ล้านคัน โดยธนาคารมีสัดส่วนสินเชื่อเช่าซื้อเกือบ 70% ของสินเชื่อรวม” นางอรนุช กล่าว 
สำหรับแนวโน้มเอ็นพีแอลในครึ่งปีหลังมั่นใจว่าจะลดลง เมื่อเทียบกับครึ่งปีแรกที่เอ็นพีแอลปรับขึ้นไปอยู่ที่ 2.86% ของสินเชื่อรวม เป็นการปรับขึ้นจากพอร์ตสินเชื่อของธนาคารที่หดตัว ประกอบกับเป็นฤดูกาลที่ไตรมาส 2 เอ็นพีแอลจะสูงสุดของปี เนื่องจากมีวันทำงานน้อยและเป็นช่วงเปิดเทอม ทำให้การชำระหนี้ลำบาก แต่เมื่อเข้าสู่เดือน ก.ค. เริ่มเห็นทิศทางที่ดีขึ้น คาดว่าปีนี้จะควบคุมให้อยู่ที่ 2.6-2.7%
อย่างไรก็ดี ไตรมาส 2 ของปีนี้ธนาคารมีกำไรดี จึงตัดสินใจตั้งสำรองพิเศษเพิ่ม 1,243.91 ล้านบาท เนื่องจากกังวลความเสี่ยงของ บริษัท สหวิริยาสตีลอินดัสตรี ตามแนวทางอนุรักษ์ แม้ว่าจะยังไม่เป็นเอ็นพีแอลก็ตาม โดยจำนวนการสำรองน่าจะเพียงพอแล้ว ไม่จำเป็นต้องตั้งเพิ่มพิเศษอีกในครึ่งปีหลัง ทั้งนี้ ปกติธนาคารจะตั้งสำรองเฉลี่ย 1.5-1.6% ของสินเชื่อรวม
“พอร์ตเช่าซื้อของทิสโก้เป็นพอร์ตใหญ่ แม้จะปล่อยสินเชื่อใหม่ได้ปกติ แต่ก็ชดเชยจากเมื่อช่วงรถคันแรกที่มียอดขาย 1.4 ล้านคันไม่ได้ จึงคิดว่ายังไงปีนี้ติดลบแน่ๆ ประกอบกับเศรษฐกิจไม่ดี การลงทุนเกิดน้อยมากทั้งรายใหญ่และเอสเอ็มอี ปีนี้จึงมุ่งรักษากำไรไว้ ทั้งดอกเบี้ย ค่าธรรมเนียม และการบริหารหนี้เสีย” นางอรนุช กล่าว
นางอรนุช กล่าวว่า ยอมรับว่าภาพรวมเศรษฐกิจในช่วงครึ่งปีหลังยังไม่ชัดเจนว่าจะฟื้นตัวหรือไม่ ขึ้นอยู่กับการลงทุนภาครัฐ ทั้งในส่วนโครงการรถไฟทางคู่และการเบิกจ่ายงบประมาณ หากเป็นรูปธรรมจะช่วยให้เศรษฐกิจดีขึ้นใน 12 เดือน ท่ามกลางปัจจัยเสี่ยง คือ หนี้ครัวเรือนสูงที่กระทบการบริโภค การส่งออกหดตัวเพราะเศรษฐกิจโลกไม่ฟื้น ขณะที่การลงทุนภาคเอกชนยังไม่ดีเนื่องจากความต้องการลดลง
สำหรับยอดขายรถยนต์ในประเทศปีนี้ที่ 7.5-8 แสนคัน ไม่ใช่เรื่องแย่ เพราะก่อนที่จะมีโครงการรถยนต์คันแรก ยอดขายรถยนต์เฉลี่ยปีละ 8 แสนคัน จากนั้นก็เพิ่มเป็น 1.3-1.4 ล้านคัน พอจบโครงการเป็นเรื่องปกติที่ยอดขายจะติดลบ ยอดขายระดับนี้จึงถือว่าน่าพอใจ และคาดว่าผลจากรถคันแรกควรจะจบลงในปีนี้ และกลับสู่ภาวะปกติในปี 2559 แต่หากปีหน้ายังไม่ดีขึ้น ก็เป็นสัญญาณที่น่าเป็นห่วง
ทั้งนี้ ผลดำเนินงานกลุ่มทิสโก้ในครึ่งปีแรก มีกำไร 2,200 ล้านบาท เพิ่มขึ้น 14% เฉพาะไตรมาส 2 กำไร 1,000 ล้านบาท ขณะที่สินเชื่อหดตัว 2% จากสินเชื่อเช่าซื้อรถยนต์ตกต่ำตามตลาดรถยนต์ที่ยังไม่ฟื้น